Terug skool toe ná die inperking – 'n matrikulant deel haar ervaring - Jou Gesin | Solidariteit WêreldJou Gesin | Solidariteit Wêreld
Tuis › Artikels › Terug skool toe ná die inperking – 'n matrikulant deel haar ervaring
Skole regoor Suid-Afrika het op 18 Maart 2020 hul hekke gesluit nadat pres. Cyril Ramaphosa die uitbreking van Covid-19 op Sondag, 15 Maart tot 'n nasionale ramp verklaar het. Weens verlengde inperkingsmaatreëls wat die regering telkens ingestel het, het leerders vir langer as twee maande tuisonderrig ontvang. Op 8 Junie het die meeste matrikulante weer teruggekeer skool toe. Hoërskool Waterkloof se matrikulante het 'n week vroeër, op 1 Junie, huiwerig en onseker maar vol afwagting weer die skoolterrein betree om die laaste paar maande van hul skoolloopbaan aan te durf. 'n Matrikulant van dié skool vertel hoe sy haar unieke matriekjaar en die gepaardgaande uitdagings ervaar.
"As leerders van Hoërskool Waterkloof is ons baie bevoorreg dat baie moeite en tyd bestee word om matriek so vlot as moontlik te laat verloop; ek hoop dus my antwoorde is ook van toepassing op my medeleerders."
Watter positiewe impak het selfstudie tydens die inperking gehad?
"Ek dink selfstudie het vir my baie positiewe lewensvaardighede geleer wat ek ook as student sal kan toepas.
Ek het geleer om onafhanklik my tyd te beplan.
Ek het geleer om te prioritiseer. Aanvanklik was ons so toegegooi met werk dat ek moes gaan sit en 'n plan uitwerk.
Ek het geleer om krities te begin dink, om inligting te evalueer en te besluit hoe ek take doeltreffend en produktief kan aanpak.
Deur selfbestuur het ek geleer om meer verantwoordelikheid vir my werk te aanvaar.
Ek moes meer as een taak op 'n slag hanteer en kreatief dink oor waarmee ek besig is.
Ek moes harder werk om self probleme op te los, waar ek dalk makliker in die klas 'n vraag sou vra. Dit het vir my selfvertroue in my eie redeneervermoë gegee.
Ons het so hard gewerk gedurende die grendeltydperk dat ek eerlikwaar nou net wil klaarmaak met skool. Die druk wat op ons geplaas word om by te bly en te presteer, is geweldig en die onderwysers werk hard om te verseker dat ons op datum bly en gereed is vir eksamen. Ons het regdeur die grendeltydperk skool gehad, en om fisies terug te keer skool toe het net beteken dat ons kon aangaan met die vorige week se werk."
Hoe ervaar jy dit om weer in 'n klassituasie onderrig te ontvang?
"Waar dit aanvanklik vreemd was om op jou eie te werk, het dit ook lekker begin raak. Ons kon in die bed lê en na virtuele aanbiedings kyk. Elke vak het natuurlik 'n eiesoortige virtuele lesing- en huiswerkaanbieding gehad en nie alle metodes het dieselfde impak of sukses nie. Ek het behalwe die skool se program, ook wolkskool gevolg.
Nou werk ons weer in 'n groep saam met 'n onderwyser en sy of haar beplanning. Vir kinders wat sukkel om by verandering aan te pas, is dit nogal moeilik om so van die een na die ander oor te skuif.
Dit is egter vir my beter om in 'n vak soos wiskunde in 'n klaskamer te wees, waar ek die onderwyser kan stop as ek byvoorbeeld onseker is oor die stappe wat hy of sy in 'n som volg. Dit was nie altyd aanlyn moontlik nie. Ek dink baie kinders kon dalk makliker onseker en angstig geraak het wanneer hul werk nie kon verstaan en 'n onderwyser direk vir hulp vra nie."
Hoe het jy die terugkeer skool toe ervaar?
"Ek was opgewonde en bly om weer my vriende te sien na so 'n lang inperking. Vriende is vir ons as jongmense baie belangrik en ons kon net elektronies kommunikeer. Dit was sleg maar ons het baie moeite gedoen om videogesprekke met die house party-app te hou, waar ons in groepe aanlyn kon kuier. Om aanvanklik alleen as matriekgroep terug te keer skool toe het so bietjie van 'n 'studentwees'-gevoel vir ons gegee. Groepinteraksie en deelname in 'n klaskamer saam met onderwysers het meer volwasse en gesellig gevoel."
Voel julle veilig in die skoolomgewing en watter effek het sosiale afstand op jul onderlinge kommunikasie?
"Ek voel redelik veilig met al die reëls in plek om te verseker dat 'n veilige afstand tussen mense gehou word. Daar mag byvoorbeeld net 'n sekere aantal persone in kleedkamers wees en die skool se uitleg is so beplan dat rye vloei met trappe waar jy net mag opbeweeg en ander waar jy mag afbeweeg. Daar sal egter altyd maar 'n onderliggende spanning wees dat 'n mens kan siek word of dat van jou onderwysers of maats siek raak.
Ons mis dit om mekaar nie meer met 'n drukkie te kan groet nie. Ons generasie is baie meer informeel met groet, en 'n drukkie is ons manier van hallo sê. Aanvanklik was dit vir ons moeilik, maar sosiale afstand is nou al so deel van ons woordeskat en fisiese afstand word oral van jou verwag, sodat ons ook nou al geleer het om waar moontlik daarby aan te pas. Ons sê deesdae op 'n afstand vir mekaar 'hallo'.
Die meeste kinders sien reikhalsend uit na hul matriekjaar. Covid- 19 het julle van baie dinge beroof. Vertel asseblief meer oor hierdie teleurstellings.
"Ons mis die laaste lekkerte. Ons mis 'n tyd in ons lewe waar ons vir oulaas op skool saam kon kuier en pret hê, agter in busse sit, aparte matriekkleedkamers kan hê en so bietjie 'verhewe bo' die res van die kinders kan voel. Ons loop die skep van baie herinneringe mis wat ons vir oulaas saam met ons maats moes maak voor baie van ons mekaar dalk nooit weer gaan sien nie. Dit voel of ons net by die huis sit en leer en vasgegrendel is omdat ons weens die inperking niks anders mag of kan doen nie.
Ons loop sport-, kultuur-, en leierskapsgeleenthede mis. Kinders wat daarna uitgesien het om in die eerste span van 'n bepaalde sport te speel, verloor baie. Vir baie is hul sport- of kultuurdeelname hul identiteit en nou is dit net weg. As deel van ons matriekleierraad het ons baie idees en planne gehad wat nie realiseer nie. Om 'n skoolleier te wees in dié tyd het beteken om 'n voorbeeld van positiwiteit en verantwoordelikheid vir ander te wees.
Wat die matriekafskeid betref, bly ons skool, dalk anders as ander, steeds hoopvol. Ons hoof het nog niks gekanselleer nie en mik vir 'n datum in Desember of Januarie, alhoewel ek nie weet of ek werklik in my eerstejaar 'n matriekafskeid sal wil hê nie.
Ek weet van baie van my vriende in ander skole wie se matriekafskeid moontlik gekanselleer is. Ek dink as 'n mens dit kanselleer, sal dit goed wees om die geld te gebruik vir 'n projek waar 'n mens ander in nood help, soos 'n seunskool in die Kaap gedoen het."
Watter effek het die inperkings en die veranderde skoolsituasie op jul toekomsplanne?
"Vraestelle wat eers in Januarie gemerk gaan word, gaan ook 'n invloed hê op ons toetrede tot universiteit. Die lang wag gaan nog 'n frustrasie wees en op dié stadium weet ons nie eers hoe die 'studente-eerstejaar' gaan verloop nie. Gaan dit dieselfde as nou wees? Sal 'n mens koshuis toe kan gaan? Sal ons dalk volgende jaar ook aanlyn klas moet hê?"
Dis duidelik dat hierdie pandemie negatiewe, maar ook positiewe gevolge vir die 2020-matrikulante van Suid-Afrika inhou. Mag julle oor 'n paar jaar met 'n glimlag terugkyk na hierdie unieke matriekjaar en met trots sê: "Ons het dit gemaak en sterker anderkant uitgekom."